CELEX: 32021H1117(02)
Language: mt
Date: 2021-11-16 00:00:00
Title: Rakkomandazzjoni tal-Kunsill tal-16 ta’ Novembru 2021 li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas tal-kooperazzjoni strutturata permanenti (PESCO) 2021/C 464/02

17.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 464/10
            
         
      RAKKOMANDAZZJONI TAL-KUNSILL
      tal-16 ta’ Novembru 2021
      li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas tal-kooperazzjoni strutturata permanenti (PESCO)
      (2021/C 464/02)
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b’mod partikolari l-Artikolu 46(6) tiegħu,
      Wara li kkunsidra l-Protokoll Nru 10 dwar il-kooperazzjoni strutturata permanenti stabbilita mill-Artikolu 42 tat-Trattat dwar l-Unjoni Ewropea, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea,
      Wara li kkunsidra d-Deċiżjoni tal-Kunsill (PESK) 2017/2315 tal-11 ta’ Diċembru 2017 li tistabbilixxi kooperazzjoni strutturata permanenti (PESCO) u li tiddetermina l-lista ta’ Stati Membri parteċipanti (1),
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà ,
      Billi:
      
                  (1)
               
               
                  L-Artikolu 4(2)(d) tad-Deċiżjoni (PESK) 2017/2315 jipprevedi li l-Kunsill għandu jadotta deċiżjonijiet u rakkomandazzjonijiet li jivvalutaw il-kontribuzzjonijiet tal-Istati Membri parteċipanti (pMS) biex jissodisfaw l-impenji maqbula, f’konformità mal-mekkaniżmu deskritt fl-Artikolu 6 ta’ dik id-Deċiżjoni.
               
            
                  (2)
               
               
                  L-Artikolu 6(3) tad-Deċiżjoni (PESK) 2017/2315 jipprevedi li, abbażi tar-rapport annwali dwar il-PESCO ppreżentat mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (ir-’Rappreżentant Għoli’), il-Kunsill għandu jirrieżamina darba fis-sena jekk il-pMS għadhomx jissodisfaw l-impenji aktar vinkolanti msemmija fl-Artikolu 3 ta’ dik id-Deċiżjoni.
               
            
                  (3)
               
               
                  L-Appendiċi 1 għall-Anness tal-Konklużjonijiet tal-Kunsill tal-20 ta’ Novembru 2020 dwar ir-Rieżami Strateġiku tal-PESCO għall-2020 jipprevedi li r-Rappreżentant Għoli għandu jippreżenta r-rapport annwali dwar l-implimentazzjoni tal-PESCO sa Lulju ta’ kull sena, bil-ħsieb li l-Kunsill jadotta r-rakkomandazzjoni tiegħu li tivvaluta l-progress li jkun sar mill-pMS biex jissodisfaw l-impenji meħuda fil-qafas tal-PESCO sa Novembru ta’ dik is-sena. Il-paragrafu 16 tar-Rakkomandazzjoni tal-Kunsill tas-6 ta’ Marzu 2018 dwar pjan direzzjonali għall-implimentazzjoni tal-PESCO (2) jipprevedi li l- Kumitat Militari tal-Unjoni Ewropea jrid jipprovdi parir militari u rakkomandazzjonijiet lill-Kumitat Politiku u ta’ Sigurtà biex dan ikun jista’ jħejji r-rieżami tal-Kunsill dwar jekk l-pMS jkunux għadhom jissodisfaw l-impenji aktar vinkolanti.
               
            
                  (4)
               
               
                  Il-paragrafu 26 tar-Rakkomandazzjoni tal-Kunsill tal-15 ta’ Ottubru 2018 dwar is-sekwenzjar tat-twettiq tal-impenji aktar vinkolanti meħuda fil-qafas tal-kooperazzjoni strutturata permanenti (PESCO) u li tispeċifika objettivi aktar preċiżi (3) jipprevedi li r-Rappreżentant Għoli jieħu kont ta’ dik ir-Rakkomandazzjoni fir-rapport annwali dwar il-PESCO, li ser jappoġġa l-valutazzjoni tat-twettiq tal-impenji aktar vinkolanti minn kull pMS.
               
            
                  (5)
               
               
                  Fis-7 ta’ Lulju 2021, ir-Rappreżentant Għoli pprovda lill-Kunsill ir-Rapport Annwali tiegħu dwar l-istat ta’ implimentazzjoni tal-PESCO (ir-’Rapport Annwali’), inkluż dwar it-twettiq, minn kull pMS, tal-impenji tiegħu, f’konformità mal-pjan ta’ implimentazzjoni nazzjonali aġġornat u rieżaminat tiegħu (PIN).
               
            
                  (6)
               
               
                  Fuq dik il-bażi, il-Kunsill għandu għalhekk jadotta Rakkomandazzjoni li tivvaluta l-progress li sar mill-pMS biex iwettqu l-impenji meħuda fil-qafas tal-PESCO.
               
            ADOTTA DIN IR-RAKKOMANDAZZJONI:
      I.   Objettiv u kamp ta’ applikazzjoni
      
      
                  1.
               
               
                  L-objettiv ta’ din ir-Rakkomandazzjoni huwa li tivvaluta l-kontribuzzjonijiet li saru mill-pMS biex iwettqu l-impenji aktar vinkolanti meħuda fil-qafas tal-PESCO, abbażi tar-Rapport Annwali u f’konformità mal-PIN ippreżentati mill-pMS fl-2021.
               
            II.   Sejbiet u valutazzjoni
      
      
                  2.
               
               
                  Ir-Rapport Annwali jipprovdi bażi soda għall-valutazzjoni tal-istat ta’ implimentazzjoni tal-PESCO, inkluż it-twettiq minn kull wieħed mill-pMS tal-impenji tiegħu, skont il-PIN tiegħu.
               
            
                  3.
               
               
                  Bl-indirizzar tal-ħtiġijiet ta’ sigurtà u difiża, kurrenti u futuri, tal-Ewropa, partikularment bl-isforzi kurrenti u futuri tagħhom biex iwettqu l-impenji aktar vinkolanti tagħhom, il-pMS jikkontribwixxu biex isaħħu l-kapaċità tal-Unjoni biex taġixxi bħala fornitur tas-sigurtà u l-awtonomija strateġika tagħha, u jsaħħu l-abbiltà tagħha li tikkoopera ma’ sħab u li tipproteġi ċ-ċittadini tagħha.
               
            
                  4.
               
               
                  Filwaqt li jirrikonoxxi l-ħtieġa li l-pMS jtejbu sostanzjalment it-twettiq tal-impenji kollha aktar vinkolanti sal-2025, il-Kunsill jissottolinja wkoll li l-pMS:
                  
                              (a)
                           
                           
                              komplew iżidu n-nefqa tad-difiża tagħhom matul l-ewwel fażi inizjali tal-PESCO (2018 - 2020), u indikaw pjanijiet għal aktar żidiet fil-perijodu 2021-2025 minkejja t-tnaqqis fir-ritmu ekonomiku kkawżat mill-kriżi tal-COVID-19. Bil-ħsieb li jissaħħu l-kapaċitajiet tal-pMS biex b’hekk l-Unjoni ssir aktar kapaċi taġixxi, jenħtieġ li dik ix-xejra pożittiva tinżamm fil-futur, inkluż billi jiġu ddedikati riżorsi għal proġetti kollaborattivi ta’ żvilupp tal-kapaċitajiet tad-difiża, bi sforz speċifiku meħtieġ fil-qasam tar-riċerka u t-teknoloġija , sabiex jinkisbu l-objettivi stabbiliti għat-tieni fażi inizjali tal-PESCO, u biex tiżdied il-koerenza ġenerali tax-xenarju tal-kapaċità Ewropea;
                           
                        
                              (b)
                           
                           
                              għamlu progress modest fl-użu tal-għodod u l-proċessi tal-ippjanar u l-iżvilupp tal-kapaċitajiet tal-Unjoni fl-ambjent nazzjonali, u huma mħeġġa jżidu l-isforzi tagħhom lejn użu aktar sistematiku u attiv ta’ dawn sabiex jegħlbu n-nuqqasijiet fil-kapaċitajiet b’mod kollaborattiv. F’dan ir-rigward, l-implimentazzjoni sħiħa tar-rakkomandazzjonijiet maqbula tar-Rieżami Annwali Koordinat dwar id-Difiża (CARD) tal-2020 dwar l-infiq fuq id-difiża, l-ippjanar tad-difiża u l-kooperazzjoni fil-qasam tad-difiża ser tkun kruċjali għat-tħejjija konġunta ta’ orizzonti ta’ ppjanar ġdid lil hinn minn nofs is-snin għoxrin (2020s) għal aktar kooperazzjoni fl-iżvilupp tal-kapaċitajiet;
                           
                        
                              (c)
                           
                           
                              jenħtieġ li jkomplu bl-isforzi tagħhom lejn l-iżvilupp ta’ pakkett koerenti ta’ forzi li jkopri l-ispettru sħiħ ta’ operazzjonijiet tal-Unjoni sal-2025, f’konformità man-notifika tal-PESCO, li jikkontribwixxi għat-twettiq tal-livell ta’ ambizzjoni tal-Unjoni;
                           
                        
                              (d)
                           
                           
                              jenħtieġ li jsaħħu b’mod sinifikattiv l-isforzi tagħhom biex iwettqu l-impenji operazzjonali u b’mod partikolari l-impenn 12, li huwa meqjus bħala wieħed strumentali għat-titjib tar-rilevanza u l-impatt tal-azzjoni esterna tal-Unjoni, b’mod partikolari fir-rigward tad-dimensjoni operazzjonali tagħha. It-twettiq tal-impenn 12 isaħħaħ il-kapaċità tal-Unjoni biex taġixxi bħala fornitur tas-sigurtà, mas-sħab kull fejn ikun possibbli u waħidha meta jkun meħtieġ. Nuqqasijiet kbar, kif rifless fl-għanijiet ta’ kapaċità ta’ impatt kbir (HCIGs), ikomplu jaffettwaw id-disponibbiltà, l-isjkerabbiltà u l-interoperabbiltà tal-forzi tal-pMS li huma meħtieġa għall-implimentazzjoni tal-livell ta’ ambizzjoni tal-Unjoni. Barra minn hekk, hemm lok biex il-pMS iżidu l-kontribut tagħhom, mhux biss għall-missjonijiet u l-operazzjonijiet li għaddejjin tal-Politika ta’ Sigurtà u ta’ Difiża Komuni (PSDK), iżda wkoll għar-roster tal-Grupp Tattiku tal-UE u għall-Bażijiet ta’ Data ta’ Reazzjoni Rapida. F’dan il-kuntest, f’konformità mar-Rakkomandazzjoni tal-Kunsill tal-15 ta’ Novembru 2021 dwar is-sekwenzjar tat-twettiq tal-impenji aktar vinkolanti meħuda fil-qafas tal-kooperazzjoni strutturata permanenti (PESCO) u li tispeċifika objettivi aktar preċiżi, u li tħassar ir-Rakkomandazzjoni tal-15 ta’ Ottubru 2018 (4), jenħtieġ li l-pMS jiddiskutu ulterjorment u jiddefinixxu l-indikaturi tal-progress sabiex jagħtu sehem ġust għall-ġenerazzjoni tal-forzi rispettiva għall-missjonijiet u l-operazzjonijiet tal-PSDK. F’konformità mal-prinċipju ta’ ġabra waħda ta’ forzi (5), l-inputs tal-pMS għall-Katalogu tal-Forzi jenħtieġ li jkunu skont l-istruzzjonijiet tal-Proċess tal-Objettiv Primarju u jenħtieġ li jinkludu l-assi skjerabbli kollha (fosthom il-kwartieri ġenerali u l-kapaċitajiet li jistgħu jintużaw b’appoġġ għall-missjonijiet u l-operazzjonijiet);
                           
                        
                              (e)
                           
                           
                              urew progress fit-twettiq tal-impenn tagħhom biex jgħinu biex jingħelbu n-nuqqasijiet fil-kapaċitajiet identifikati taħt il Pjan tal-Iżvilupp tal-Kapaċitajiet (CDP) u l-CARD, inkluż valutazzjoni tal-implimentazzjoni tal-HICGs, iżda fil-maġġoranza tagħhom il-pMS għadhom ma jipprovdux indikazzjonijiet dwar jekk iqisux bħala prijorità, u kif iqisu bħala prijorità, l-użu tal-approċċ kollaborattiv Ewropew biex jingħalqu l-lakuni fil-kapaċitajiet nazzjonali. Bl-istess mod, għad m’hemmx fehim komuni bejn il-pMS dwar l-impatt ta’ proġetti tal-kapaċitajiet biex tiżdied l-awtonomija strateġika tal-Ewropa u biex tissaħħaħ il-Bażi Industrijali u Teknoloġika tad-Difiża Ewropea (EDTIB). L-isforzi li saru biex jiġu implimentati r-rakkomandazzjonijiet tal-CARD tal-2020 u biex jitmexxew ’il quddiem l-opportunitajiet identifikati għall-kooperazzjoni, b’mod partikolari biex jiġu żviluppati pjanijiet direzzjonali għall-implimentazzjoni għas-sitt oqsma ta’ prijorità proposti, għandhom jikkontribwixxu biex dak il-fehim jitjieb. Il-Kunsill fakkar li l-koerenza fir-riżultati bejn is-CDP u l-CARD fuq naħa waħda, u l-proċessi rispettivi tan-NATO bħall-Proċess tal-Ippjanar tad-Difiża tan-NATO, fuq in-naħa l-oħra, kienet u ser tkompli tiġi żgurata fejn ikunu sovrapposti r-rekwiżiti, filwaqt li tkun rikonoxxuta n-natura differenti taż-żewġ organizzazzjonijiet u r-responsabbiltajiet u s-sħubiji rispettivi tagħhom;
                           
                        
                              (f)
                           
                           
                              jonqoshom itejbu l-għoti tal-informazzjoni fir-rigward tal-impenji aktar vinkolanti u l-objettivi aktar preċiżi rilevanti marbuta mal-politiki industrijali u l-istrateġiji tal-akkwist tagħhom. Għandhom isaħħu l-isforzi biex imorru lil hinn mil-livell attwali tal-indirizzar tal-impenji, billi jipprovdu pjanijiet b’indikazzjonijiet ċari li l-proġetti tagħhom derivati mill-politiki industrijali u l-istrateġiji ta’ akkwist tagħhom jikkontribwixxu biex l-industrija tad-difiża Ewropea ssir aktar kompetittiva u jkollha impatt pożittiv fuq l-EDTIB, inkluż bil-promozzjoni tal-parteċipazzjoni transfruntiera tal-intrapriżi żgħar u medji u l-Mid-Caps madwar l-Unjoni kollha.
                           
                        
            
                  5.
               
               
                  Fir-rigward tal-PIN individwali, kull pMS huwa mħeġġeġ jikkonsidra s-sejbiet u r-rakkomandazzjonijiet ippreżentati fir-Rapport Annwali fl-implimentazzjoni ulterjuri tal-PESCO, u jirrevedi kif xieraq il-kontribuzzjoni tiegħu għat-twettiq tal-impenji aktar vinkolanti matul it-tieni fażi inizjali tal-PESCO.
               
            III.   Pjanijiet ta’ Implimentazzjoni Nazzjonali
      
      
                  6.
               
               
                  B’mod ġenerali, il-pMS tejbu l-kwalità tal-informazzjoni pprovduta fl-aġġornamenti annwali tagħhom tal-PIN sa mill-aħħar tal-2020. Minkejja din ix-xejra pożittiva, huwa rrakkomandat li l-pMS jipprovdu indikazzjonijiet aktar sostanzjati u dikjarazzjonijiet sinifikanti għall-oqsma kollha ta’ impenn, b’enfasi partikolari fuq l-iżvilupp ta’ pjanijiet iddedikati li jħarsu ’l quddiem dwar kif biħsiebhom jikkontribwixxu għat-twettiq ta’ impenji aktar vinkolanti u objettivi aktar preċiżi, inkluż billi jibbenefikaw mis-sejbiet u r-rakkomandazzjonijiet tal-CARD tal-2020. Dik il-perspettiva li tħares ’il quddiem ser tippermetti li l-pMS jikkoordinaw aħjar l-isforzi tagħhom u jfittxu opportunitajiet ta’ kooperazzjoni.
               
            
                  7.
               
               
                  Il-pMS huma mħeġġa wkoll biex ikomplu jinvolvu ruħhom mas-segretarjat tal-PESCO fi djalogi bilaterali li għandhom l-għan li jiksbu, iżommu, jew saħansitra jtejbu aktar trajettorja pożittiva fil-kisba tagħhom tal-impenji aktar vinkolanti. Is-segretarjat tal-PESCO ser jipproduċi dokument ta’ informazzjoni rivedut ta’ sostenn għall-PIN ibbażat fuq is-sett il-ġdid li jmiss ta’ objettivi aktar preċiżi għat-tieni fażi inizjali tal-PESCO, li jista’ jinkludi perijodu ta’ żmien biex il-pMS jilħqu l-punti ta’ riferiment maqbula.
               
            
                  8.
               
               
                  Il-pMS huma mħeġġa jużaw il-pjattaforma diġitali żviluppata mill-Aġenzija Ewropea għad-Difiża (EDA) għall-PESCO għas-sottomissjoni tal-PIN tagħhom, li ser tippermetti li jużaw id-data li diġà jkunu pprovdew, pereżempju fil-kuntest tal-PESCO, tal-CARD u ta’ inizjattivi ta’ difiża rilevanti oħra tal-Unjoni, u għaldaqstant ser ittaffi l-piż amministrattiv għall-pMS.
               
            
                  9.
               
               
                  Il-pMS huma mħeġġa jmorru lil hinn mil-livell attwali tal-indirizzar tal-impenji relatati mad-dimensjoni industrijali tas-settur tad-difiża, billi jipprovdu pjanijiet b’indikazzjonijiet ċari li l-proġetti tagħhom derivati mill-politiki industrijali u l-istrateġiji ta’ akkwist tagħhom jikkontribwixxu biex l-industrija tad-difiża Ewropea ssir aktar kompetittiva u jkollha impatt pożittiv fuq l-EDTIB.
               
            
                  10.
               
               
                  Il-pMS huma mħeġġa bil-qawwa biex iżidu, skont il-mezzi u l-kapaċitajiet tagħhom, il-kontribut tagħhom għall-aspetti operazzjonali tal-PESCO fejn jiġu identifikati lakuni, b’enfasi partikolari fuq id-disponibbiltà tal-forzi li jistgħu jiġu skjerati strateġikament għat-twettiq tal-livell ta’ ambizzjoni tal-Unjoni, fuq id-Dikjarazzjoni tal-Ħtiġijiet ) tal-missjonijiet u l-operazzjonijiet tal-PSDK, fuq il-Bażijiet ta’ Data ta’ Reazzjoni Rapida u fuq ir-roster tal-Grupp Tattiku tal-UE .
               
            
                  11.
               
               
                  Peress li t-twettiq b’suċċess tal-impenji aktar vinkolanti tal-PESCO jeħtieġ sforz kollettiv u individwali mill-pMS kollha, u bil-ħsieb li jiġi żgurat il-momentum politiku meħtieġ, jenħtieġ li l-pMS fl-2022, kif ukoll kull sentejn wara, jakkumpanjaw il-PIN tagħhom b’dikjarazzjoni politika ta’ livell għoli li tiddeskrivi l-kisbiet ewlenin u li tiddikjara prijoritajiet nazzjonali speċifiċi (b’mod partikolari li jappoġġaw l-implimentazzjoni tal-Prijoritajiet tal-Iżvilupp tal-Kapaċitajiet tal-UE u s-sejbiet u r-rakkomandazzjonijiet tal-CARD) u kontribuzzjonijiet għat-twettiq tal-impenji aktar vinkolanti.
               
            IV.   Proġetti PESCO
      
      
                  12.
               
               
                  Is-46 proġett PESCO jikkontribwixxu għat-twettiq tal-20 impenn aktar vinkolanti. 32 minn dawk il-proġetti jistgħu jkunu marbuta mal-opportunitajiet kollaborattivi, inkluż l-oqsma ta’ prijorità, identifikati mill-CARD. Barra minn hekk, 24 minnhom jindirizzaw direttament l-HICGs li jtaffu n-nuqqasijiet kritiċi fil-missjonijiet u l-operazzjonijiet tal-PSDK, filwaqt li 18 minnhom jagħmlu dan b’mod indirett.
               
            
                  13.
               
               
                  Filwaqt li numru sinifikanti tal-proġetti tal-PESCO huma mistennija li jagħtu riżultati konkreti sa tmiem l-2025, f’konformità mal-Konklużjonijiet tal-Kunsill tal-20 ta’ Novembru 2020 dwar ir-Rieżami Strateġiku 2020 tal-PESCO, ir-rapport ta’ progress tal-proġetti PESCO lill-Kunsill tat-2 ta’ Ġunju 2021 indika li xi wħud minnhom jaf jiltaqgħu ma’ xi diffikultà biex jiksbu l-eżiti mistennija sa dak iż-żmien. L-implimentazzjoni b’suċċess tal-proġetti PESCO kollha li għaddejjin u l-kisba f’waqtha ta’ riżultati tanġibbli u tal-kapaċitajiet meħtieġa ser jiddeterminaw il-viżibilità u l-kredibbiltà tal-PESCO.
               
            
                  14.
               
               
                  Il-Kunsill għaldaqstant jenfasizza li l-pMS għandhom jagħmlu sforzi biex jagħtu riżultati tanġibbli kif ippjanat, speċjalment għal dawk il-proġetti mill-ewwel u t-tieni mewġa li għadhom f’fażi ta’ ideazzjoni u dawk li qed jiffaċċjaw restrizzjonijiet profondi relatati ma’ aktar irfinar tal-objettivi, il-kamp ta’ applikazzjoni u r-riżultati tagħhom. Din hija indikazzjoni li dawk il-proġetti jeħtieġu skrutinju mill-qrib dwar kif għandhom jiġu segwiti aktar jew jekk x’uħud minnhom għandhomx jiġu raggruppati jew amalgamati t sabiex jiżdiedu l-impatt u l-effiċjenza tagħhom, jiġu ffrankati r-riżorsi, jiżdiedu s-sinerġiji u tiġi evitata d-duplikazzjoni mhux meħtieġa. Fejn il-membri tal-proġett jidentifikaw li l-proġetti ma jistgħux jipprovdu l-outputs mistennija, jenħtieġ li tali proġetti jew jingħataw ħajja ġdida jew inkella jingħalqu sabiex jiġu żgurati r-rilevanza, l-effettività, u l-kredibbiltà tal-proġetti kollha tal-PESCO.
               
            
                  15.
               
               
                  Il-Kunsill jirrakkomanda li l-koordinaturi tal-proġett jinformaw lis-segretarjat tal-PESCO u lill-pMS l-oħra aktar ta’ spiss dwar is-sitwazzjoni attwali tal-proġetti tal-PESCO tagħhom, sabiex tiżdied it-trasparenza u l-kapaċità tas-segretarjat tal-PESCO li jkollu rwol aktar b’saħħtu fl-għoti ta’ pariri lill-pMS. F’dan il-kuntest, jenħtieġ li r-riżorsi tas-segretarjat tal-PESCO jissaħħu aktar.
               
            
                  16.
               
               
                  Il-Kunsill jappella lill-pMS biex jikkunsidraw bħala prijorità approċċ kollaborattiv Ewropew sabiex jimlew in-nuqqasijiet fil-kapaċitajiet u jagħmlu l-aħjar użu mill-EDA bħala l-forum Ewropew għall-iżvilupp konġunt tal-kapaċitajiet f’konformità mal-impenn maqbul fil-PESCO, inkluż l-assistenza tal-EDA fil-maturazzjoni tal-proposti tal-proġetti PESCO u l-appoġġ possibbli għall-implimentazzjoni tal-proġetti PESCO.
               
            
                  17.
               
               
                  Il-pMS jistgħu jistiednu lis-segretarjat tal-PESCO biex jissuġġerixxi ideat għal proġetti PESCO ġodda potenzjali li s’issa għadhom ma ġewx adottati minnhom fil-qafas tal-PESCO , b’kont meħud tas-sejbiet u r-rakkomandazzjonijiet tal-CARD kif ukoll il-Prijoritajiet tal-Iżvilupp tal-Kapaċitajiet tal-UE derivati mis-CDP, inkluż l-HICGs.
               
            
                  18.
               
               
                  Bil-ħsieb li jiġu identifikati u ġġenerati proposti futuri għal proġetti PESCO, il-Kunsill jistieden lill-pMS biex isaħħu l-użu tal-għodod għall-ippjanar u l-iżvilupp tal-kapaċitajiet tal-Unjoni kif ukoll is-sejbiet u r-rakkomandazzjonijiet tal-CARD bħala mezz biex jiġu rfinati aktar il-proposti għal proġetti, b’mod partikolari fir-rigward ta’ oqsma ta’ prijorità u opportunitajiet ta’ kollaborazzjoni identifikati, inkluż fil-qasam operazzjonali. Il-Kunsill iħeġġeġ lill-pMS biex ikomplu jippreżentaw proposti għal proġetti tal-PESCO, u b’mod partikolari dawk b’enfasi aktar operazzjonali u b’impatt fuq perijodu qasir ibbażati fuq kapaċitajiet diġà eżistenti, kif ukoll dawk li jikkontribwixxu biex jimtlew il-lakuni u l-ħtiġijiet tal-kapaċità strateġika identifikati skont is-CDP u l-CARD.
               
            V.   It-triq ’il quddiem
      
      
                  19.
               
               
                  Ir-Rakkomandazzjoni tal-Kunsill li tispeċifika l-objettivi aktar preċiżi għal kull wieħed mill-impenji aktar vinkolanti għat-tieni fażi inizjali tal-PESCO (2021-2025) jenħtieġ li tiġi adottata malajr kemm jista’ jkun.
               
            
                  20.
               
               
                  Wara l-approvazzjoni ta’ dik ir-Rakkomandazzjoni, is-segretarjat tal-PESCO ser jipprovdi dokument ta’ informazzjoni rivedut ta’ sostenn għall-PIN ibbażat fuq is-sett il-ġdid ta’ objettivi aktar preċiżi għat-tieni fażi inizjali tal-PESCO, li jista’ jinkludi perijodu ta’ żmien biex il-pMS jilħqu l-punti ta’ riferiment maqbula.
               
            
                  21.
               
               
                  Il-pMS huma mistiedna jirrieżaminaw il-PIN tagħhom bil-ħsieb li jaġġornawhom kif xieraq u li jippreżentaw il-PIN aġġornati tagħhom lis-segretarjat tal-PESCO (inkluż permezz tal-użu tal-pjattaforma diġitali tal-EDA) sal-10 ta’ Marzu 2022. L-aġġornament tal-PIN li jmiss jenħtieġ li jkun akkumpanjat minn dikjarazzjoni politika ta’ livell għoli li fiha l-pMS għandhom jiddeskrivu l-kisbiet ewlenin tagħhom u jiddikjaraw il-prijoritajiet u l-kontribuzzjonijiet nazzjonali speċifiċi.
               
            
                  22.
               
               
                  Il-Kunsill fakkar li, f’konformità mar-Rieżami Strateġiku tal-PESCO 2020, is-segretarjat tal-PESCO, kif ukoll il-pMS, jenħtieġ li jkomplu jaħdmu fuq inċentivi biex jittejjeb it-twettiq tal-impenji, b’mod partikolari fejn il-progress ġie vvalutat mir-Rappreżentant Għoli u enfasizzat mill-Kunsill bħala mhux biżżejjed, jiġifieri fuq impenji operazzjonali u fuq dawk relatati mal-approċċ kollaborattiv Ewropew. Jenħtieġ li d-diskussjonijiet politiċi regolari ta’ livell għoli jkomplu bejn il-pMS u r-Rappreżentant Għoli biex jiġu żgurati momentum politiku u sjieda politika msaħħa.
               
            
                  23.
               
               
                  Il-pMS huma mħeġġa biex ikomplu jinvolvu ruħhom mas-segretarjat tal-PESCO fi djalogi bilaterali li għandhom l-għan li jiksbu, iżommu, jew saħansitra jtejbu aktar trajettorja pożittiva fil-kisba tagħhom tal-impenji aktar vinkolanti. Is-segretarjat tal-PESCO jenħtieġ li jipprovdi rakkomandazzjonijiet imfassla apposta għal kull pMS biex jiġu diskussi f’dawn id-djalogi. F’dan ir-rigward, jenħtieġ li r-riżorsi tas-segretarjat tal-PESCO jissaħħu aktar.
               
            
                  24.
               
               
                  Il-Kunsill ifakkar li, b’kont meħud tal-eżitu tal-Boxxla Strateġika, il-pMS, fil-kuntest tal-proċess tar-Rieżami Strateġiku tal-PESCO li għandu jitwettaq qabel it-tmiem tat-tieni fażi inizjali tal-PESCO fl-2025, u kif iddikjarat fin-notifika tal-PESCO li tfakkar ukoll in-natura speċifika tal-politika ta’ sigurtà u ta’ difiża ta’ ċerti Stati Membri, ser jivvalutaw it-twettiq tal-impenji kollha tal-PESCO, u jiddiskutu u jiddeċiedu dwar impenji ġodda, bil-ħsieb li jibdew stadju ġdid lejn l-integrazzjoni Ewropea fil-qasam tas-sigurtà u d-difiża.
               
            
         Magħmul fi Brussell, il-16 ta’ Novembru 2021
         
            
               Għall-Kunsill
            
            
               Il-President
            
            J. BORRELL FONTELLES
         
      
      
         (1)  ĠU L 331, 14.12.2017, p. 57.
      
         (2)  ĠU C 88, 8.3.2018, p. 1.
      
         (3)  ĠU C 374, 16.10.2018, p. 1.
      
         (4)  ĠU C 463, 16.11.2021, p. 1.
      
         (5)  Dawk il-forzi jistgħu jintużaw mill-Istati Membri parteċipanti fi ħdan il-qafas tal-UE, għal bżonnijiet nazzjonali, kif ukoll f’kuntesti differenti, bħan-NU u n-NATO.